På trods af et hav af anmeldelser står politiet stadig på bar bund i sagerne. Nordjyllands Politi har nu opgjort, at 43 bilister i Skagen og 28 i Frederikshavn har fået ødelagt dæk. I alt er 162 dæk blevet punkteret. De mange sager hober sig op hos politiet i Frederikshavn som ud over de ødelagte dæk er uden spor i sagen. -Vi kan godt undre os over, at der ikke er nogen, der har set noget. Vi har fået en enkelt oplysning om nogen, der har set en enkelt person på en knallert, men ikke noget vi kan bruge til noget, siger politikommissær Kaj-Verner Jensen fra Nordjyllands Politi til TV2/Nord. Nordjyllands Politi vil igen gerne opfordre alle i Skagen og Frederikshavn, der har fået punkteret dæk, til at melde det politiet. Samtidig vil politiet gerne høre fra dig på telefon 114, hvis du har oplysninger i sagen.

Referat:
Nu bliver bilerne i Frederikshavn også punkteret af ukendte gerningsmænd som dem der i længere tid har hærget i Skagen.